S-1358/2011

Mál þetta, sem dómtekið var 13. febrúar sl., er höfðað með ákæru lögreglustjórans á höfuðborgarsvæðinu, útgefinni 29. nóvember 2011, á hendur J-kk-þgf Á-kk-þgf J-kk-þgf, kt. 000000-0000, Hólavöllum 6, Grindavík, „fyrir eftirtalin hegningar- og umferðarlagabrot á árinu 2010:

I

Umferðarlagabrot með því að hafa aðfaranótt mánudagsins 9. ágúst ekið bifreiðinni YD-370 óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 170 ng/ml, metamfetamín 55 ng/ml. og tetrahýdrókannabínól 4,2 ng/ml) norður Hafnarfjarðarveg í Kópavogi, á móts við Fífuna, þar sem hann missti stjórn á bifreiðinni, sem hafnaði utan vegar, og lögregla hafði afskipti af honum.

M. 007-2010-50480

Telst þetta varða við 1. og 2. mgr. 45. gr. a., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

II

Þjófnað með því að hafa miðvikudaginn 29. september farið inn í íbúð í fjölbýlishúsi að Þórðarsveig 17 í Reykjavík, sem hann hafði lykil að, og stolið þaðan þrem LG hátölurum, bassaboxi, magnara, Sony flatskjá, mínútugrilli, Nokia GSM síma, fjarstýringum, lyklakippu og þráðlausu lyklaborði, sem hann bar á brott í félagi við J-kk-þf E-kk-þf R-kk-þf, en þýfið fannst í íbúð að Gvendargeisla 19 þar sem ákærði var handtekinn.

M. 007-2010-63078

Telst þetta varða við 244. gr. almennra hegningarlaga nr. 19/1940.

III

Þjófnað með því að hafa aðfaranótt sunnudagsins 14. nóvember spennt upp glugga á bílskúr að Birkigrund 21 í Kópavogi og farið þar inn og rótað í dóti í leit að verkfærum, og verið búinn að taka matvöru, tvo kjúklinga, gæs og nokkur flök af bleikju, úr frystikistu og setja í plastpoka, en lögregla kom að vettvangi og stóð hann að verki.

M. 007-2010-75253

Telst þetta varða við 244. gr. almennra hegningarlaga nr. 19/1940.

IV

Umferðarlagabrot og nytjastuld með því að hafa sunnudaginn 5. desember í heimildarleysi tekið bifreiðina LR-580 þar sem hún stóð mannlaus og kyrrstæð á bifreiðaplani við Select við Suðurfell í Reykjavík og ekið henni þaðan sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 115 ng/ml, og tetrahýdrókannabínól 1,8 ng/ml) um götur í Breiðholti uns aksturinn var stöðvaður í Rituhólum þar sem lögreglan hafði afskipti af honum.

M. 007-2010-80269

Telst þetta varða við 1. mgr. 259. gr. almennra hegningarlaga nr. 19/1940 og 1. og 2. mgr. 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.“

Við fyrirtöku málsins hinn 13. febrúar sl. var af hálfu ákæruvalds fallið frá því að brot í II. lið ofangreindrar ákæru hafi verið framið í félagi við J-kk-þf E-kk-þf R-kk-þf.

Mál nr. S-1402/2011 var sameinað þessu máli, en það er höfðað með ákæru lögreglustjórans á Suðurnesjum, útgefinni 12. desember 2011, á hendur ákærða „fyrir fíkniefnalagabrot, með því að hafa, mánudaginn 19. september 2011, haft í vörslum sínum 1,01 gr. af kannabisefnum, í hægri buxnavasa, og ákærði framvísaði lögreglu, í kjölfar þess að lögregla hafði afskipti af ákærða þar sem hann var gestkomandi að Skógarbraut 1106, íbúð 2-3c, Reykjanesbæ.

Telst háttsemi þessi varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001.

Þess er krafist að ákærði verði dæmdur til refsingar og til greiðslu alls sakarkostnaðar og að gerð verði upptæk framangreind 1,01 gr. af kannabisefnum, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001, sbr. 2. mgr. 14. gr. reglug. nr. 233/2001.“

Um málavaxtalýsingu er skírskotað til ákæru.

Ákærði játaði brot sín skýlaust fyrir dóminum eins og þeim er lýst í framangreindum ákærum og að teknu tilliti til þess að fallið hefur verið frá því að brot í II. lið fyrri ákærunnar hafi verið framið í félagi við annan. Þykir með játningu ákærða sem á sér stoð í gögnum málsins sannað að ákærði hafi gerst sekur um þá háttsemi sem ákært er fyrir og er brot ákærða rétt heimfært til refsiákvæða í ákærunni.

Ákærði er fæddur 1988. Hinn 29. október 2010 var ákærði dæmdur í tveggja mánaða fangelsi, skilorðsbundið í tvö ár, fyrir akstur undir áhrifum fíkniefna, hraðakstur og fyrir að vera ekki með ökuskírteini meðferðis við akstur, fíkniefnalagabrot, nytjastuld og vopnalagabrot. Jafnframt var ákærði sviptur ökurétti í 19 mánuði frá 18. nóvember 2010. Hinn 26. maí 2011 gekkst ákærði undir lögreglustjórasekt fyrir fíkniefnalagabrot og loks var ákærði hin 23. júní 2011 dæmdur til greiðslu 260.000 krónu sektar fyrir akstur undir áhrifum fíkniefna og akstur sviptur ökurétti. Þá var ákærði sviptur ökurétti í tvö ár frá 24. júní 2012.

Með broti sínu í IV. lið ákæru, útgefinnar 29. nóvember 2011, rauf ákærði skilorð dómsins frá 29. október 2010. Ber með vísan til 60. gr. almennra hegningarlaga nr. 19/1940 að taka þann dóm upp og gera ákærða refsingu í einu lagi fyrir bæði málin. Þá voru brotin í I. og II. lið sömu ákæru framin áður en dómarnir frá 29. október 2010 og 23. júní 2011 gengu og brotin III. og IV. lið áður en síðari dómurinn gekk. Ber því að dæma ákærða hegningarauka við þessa dóma að því er framangreind brot varðar, sbr. 78. gr. almennra hegningarlaga nr. 19/1940. Ákvarða ber refsingu ákærða í samræmi við ákvæði 77. gr. sömu laga.

Við ákvörðun refsingar er litið til þess að með broti sínu í IV. lið áðurgreindar ákæru ítrekaði ákærði brot gegn 1. mgr. 259. gr. almennra hegningarlaga og 45. gr. a umferðarlaga. Þá er litið til þess að ákærði hefur nú gerst sekur um tvö innbrot. Á hinn bóginn er það virt ákærða til refsimildunar að hann hefur játað brot sín greiðlega. Í ljósi alls framangreinds þykir refsing ákærða hæfilega ákveðin fangelsi í fimm mánuði. Upplýst hefur verið að ákærði leitast nú við að snúa lífi sínu til betri vegar, en hann kveðst hafa undirgengist meðferð við fíkn sinni á síðasta ári. Þá kveðst ákærði vera kominn með fast pláss á sjó og hafa greitt niður skuldir sínar. Í ljósi framangreinds með hliðsjón af því að um hegningarauka er að ræða að hluta til við dóminn frá 29. október 2010 þykir rétt að fresta fullnustu refsingarinnar og ákveða að hún falli niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti í 18 mánuði frá 24. júní 2014 að telja.

Af hálfu ákæruvalds var fallið frá sakarkostnaði að fjárhæð 17.500 krónur í máli nr. 007-2010-50480 og þá var kostnaður vegna verjanda í sama máli lækkaður í 25.100 krónur í samræmi við reikning verjandans í stað 77.676 króna samkvæmt yfirliti um sakarkostnað. Með hliðsjón af framangreindu verður ákærða gert að greiða 406.423 krónur í sakarkostnað, þ.m.t. þóknun skipaðs verjanda síns, S-kk-ef K-kk-ef K-kk-ef hdl., sem þykir hæfilega ákveðin 62.750 krónur að meðtöldum virðisaukaskatti.

R-kvk-nf B-kvk-nf héraðsdómari kveður upp dóminn.

Dómsorð:

Ákærði, J-kk-nf Á-kk-nf J-kk-nf, sæti fangelsi í fimm mánuði, en fullnustu refsingarinnar er frestað og skal hún falla niður að liðnum tveimur árum frá uppkvaðningu dómsins að telja haldi ákærði almennt skilorð 57. gr. almennra hegningarlaga.

Ákærði er sviptur ökurétti í 18 mánuði frá 24. júní 2014 að telja.

Ákærði greiði 406.423 krónur í sakarkostnað, þ.m.t. þóknun skipaðs verjanda síns, S-kk-ef K-kk-ef K-kk-ef hdl., 62.750 krónur.

R-kvk-nf B-kvk-nf